Б. ПРЕСТРУКТУРИРАНЕ НА СТОМАНОДОБИВНИЯ ОТРАСЪЛ

Договор за създаване на Конституция за Европа, част III, дял III, глава I, раздел 5, Правила за конкуренцията

1. Независимо от членове III-167 и III-168 на Конституцията, държавните помощи, предоставени от Румъния за целите на преструктурирането на конкретно определени сектори от румънската стоманодобивна индустрия от 1993 г. до 2004 г., се считат за съвместими с общия пазар, при условие че:

- срокът по член 9, параграф 4 от Протокол 2 за продуктите на ЕОВС към Европейското споразумение за асоцииране между Европейските общности и техните държави членки, от една страна, и Румъния, от друга страна [8], се удължава до 31 декември 2005 г.,

- условията, посочени в националната програма за преструктуриране и индивидуалните бизнес планове, на основата на които срокът на действие на горепосочения протокол е удължен, се спазват в продължение на целия период 2002 - 2008 г.,

- условията, посочени в тези разпоредби и в допълнение А, са спазени,

- не се отпуска или предоставя никаква държавна помощ под каквато и да е форма на стоманодобивни предприятия, включени в националните програми за преструктуриране от 1 януари 2005 г. до 31 декември 2008 г., когато е крайният срок на преструктуриране, и

- не се отпуска или предоставя държавна помощ за преструктуриране на румънския стоманодобивен сектор след 31 декември 2004 г. За целите на тези разпоредби и Допълнение А, под държавна помощ за преструктуриране се разбира всяка мярка, отнасяща се до стоманодобивните предприятия, която представлява държавна помощ по смисъла на член 87, параграф 1 от Договора за ЕО и която не може да се счита за съвместима с общия пазар в съответствие с общите правила, приложими в Общността.

2. Само дружествата, изброени в допълнение А, част I (наричани по-долу "предприятия бенефициенти"), имат право да получават държавна помощ в рамките на румънската програма за преструктуриране на стоманодобивния сектор.

3. Преструктурирането на румънския стоманодобивен сектор, така както е описано в индивидуалните бизнес планове на предприятията бенефициенти и в националната програма за преструктуриране, и в съответствие с условията, посочени в тези разпоредби и в допълнение А, завършва най-късно до 31 декември 2008 г. (наричано по-долу "края на периода за преструктуриране").

4. Предприятието-бенефициент не може:

а) в случай на сливане с дружество, което не е включено в списъка в допълнение А, част I, да му прехвърли ползата от помощта предоставена на предприятието бенефициент;

б) да поеме активите на което и да е дружество, невключено в списъка в допълнение А, част I, да прехвърли ползата от помощта, предоставена му в периода до 31 декември 2008 г.

5. Всяка последваща промяна в собствеността на някое от предприятията бенефициенти спазва условията и принципите, по отношение на жизнеспособността, държавните помощи, и намаляването на производствения капацитет, предвидени в тези разпоредби и в допълнение А.

6. Дружествата, които не са включени в списъка на "предприятията бенефициенти" в допълнение А, част I не получават държавна помощ за преструктуриране или каквато и да е друга помощ, която не се счита за съвместима с правилата за държавните помощи на Общността и съответно от тях няма да се изисква да намалят своя производствен капацитет. Каквото и да било намаление на производствения капацитет на тези дружества няма да се отчита с оглед достигането на минималното намаление.

7. Общият размер на брутната помощ за преструктуриране, който се одобрява в полза на предприятията бенефициенти, се определя от основанията за всяка една мярка на помощ, предвидена в окончателната национална програма за преструктуриране и в индивидуалните бизнес планове, които се одобряват от румънските власти и подлежат на окончателно утвърждаване с оглед изпълнението на критериите, посочени в член 9, параграф 4 от Протокол 2 от Споразумението за асоцииране и на одобрение от Съвета. При всички случаи, общият размер на брутната помощ за преструктуриране, отпусната и предоставена през периода 1993 - 2004 г., не трябва да надвишава ROL 49985 милиарда. В рамките на този общ таван се спазват следните подтавани или максимални размери на държавна помощ, която се отпуска и предоставя на всяко предприятие бенефициент през периода 1993 - 2004 г.:

Ispat Sidex Galaţi | ROL 30598 милиарда |

Siderurgica Hunedoara | ROL 9975 милиарда |

CS Reşiţa | ROL 4707 милиарда |

IS Câmpia Turzii | ROL 2234 милиарда |

COS Târgovişte | ROL 2399 милиарда |

Donasid (Siderca) Călăraşi | ROL 72 милиарда |

Държавната помощ трябва да доведе до жизнеспособност на предприятията бенефициенти при нормални пазарни условия в края на периода за преструктуриране. Размерът на интензитета на такава помощ е строго ограничен до това, което е абсолютно необходимо, за да се възстанови тази жизнеспособност. Жизнеспособността се определя, като се вземат предвид базите за сравнение, описани в допълнение А част III.

Румъния няма да отпуска никаква друга държавна помощ за целите на преструктурирането на румънската стоманодобивна индустрия.

8. Общите нетни намаления на производствения капацитет за готови продукти, които трябва да се извършат от предприятията бенефициенти през периода 1993 - 2008 г., са минимум 2,05 милиона тона.

Тези намаления на производствения капацитет се измерват на основата на окончателно закриване чрез физическо унищожаване на съоръженията за горещо валцуване на стомана, така че тези съоръжения да не могат да бъдат възстановени за употреба. Декларация за несъстоятелност на предприятието бенефициент не може да се счита за намаляване на капацитета [9].

Минималното нетно намаление на производствения капацитет от 2,05 милиона тона и датите за спиране на производството и постоянното закриване на посочените съоръжения, се спазват в съответствие с графика, посочен в допълнение А, част II.

9. Индивидуалните бизнес планове съдържат писменото потвърждение на предприятието бенефициент. Те се прилагат и включват по-специално:

а) За Ispat Sidex Galaţi:

(i) изпълнението на инвестиционната програма за модернизиране на производствения процес, увеличаване на приходите, намаляване на разходите (особено на енергийното потребление), и подобряване на качеството

(ii) преминаването към пазарни сегменти за стоманени плоскости с по-висока добавена стойност

(iii) подобряването на оперативната ефективност и организационното управление

(iv) завършването на финансовото преструктуриране на дружеството

(v) извършването на инвестиции, които са необходими за привеждане в съответствие със законодателството по опазване на околната среда

б) За Siderurgica Hunedoara:

(i) модернизирането на съоръженията, за да се изпълни предвиденият план за продажби

(ii) подобряването на оперативната ефективност и организационното управление

(iii) извършването на инвестиции, които са необходими за привеждане в съответствие със законодателството по опазване на околната среда

в) За IS Câmpia Turzii:

(i) увеличаването на производството на стоки с по-висока добавена стойност и на преработени продукти

(ii) прилагането на инвестиционна програма за подобряване на качеството на продукцията

(iii) подобряването на оперативната ефективност и организационното управление

(iv) извършването на инвестиции, които са необходими за привеждане в съответствие със законодателството по опазване на околната среда

г) За CS Reşiţa:

(i) специализирането в производството на полуготови продукти за снабдяване на местния сектор на тръби

(ii) закриването на производства с неефективен капацитет

(iii) осъществяването на инвестиции, които са необходими за съобразяване със законодателството по опазване на околната среда

д) За COS Târgovişte:

(i) увеличаването на дяла на продукти с по-висока добавена стойност

(ii) изпълнението на инвестиционни програми, за постигане намаляването на разходите, по-висока ефективност и подобряване на качеството

(iii) осъществяването на инвестиции, които са необходими за съобразяване със законодателството по опазване на околната среда

е) За Donasid Călăraşi:

(i) изпълнението на инвестиционна програма за модернизирането на производствения процес

(ii) увеличаване на дяла на готови продукти

(iii) извършване на инвестиции, които са необходими за привеждане в съответствие със законодателството по опазване на околната среда.

10. Всички последващи промени в националната програма за преструктуриране и индивидуалните бизнес планове трябва да бъдат одобрени от Комисията, а когато е необходимо, от Съвета.

11. Изпълнението на преструктурирането се осъществява при условията на пълна прозрачност и на основата на принципите на стабилна пазарна икономика.

12. Комисията и Съветът осъществяват строго наблюдение върху изпълнението на програмите за преструктуриране и на индивидуалните бизнес планове, както и върху изпълнението на условията, установени в тези разпоредби и в допълнение А преди и след присъединяването до 2009 г. Комисията, в частност, наблюдава и контролира основните задължения и разпоредбите, предвидени в параграфи 7 и 8 по отношение на държавната помощ, жизнеспособността и намаляването на производствения капацитет, като използва по-специално основните критерии за преструктуриране, уредени в параграф 9 и в допълнение А, част III. За тази цел, Комисията докладва на Съвета.

13. Наблюдението и контролът включват независима оценка, която се извършва веднъж годишно в периода 2005 - 2009 г.

14. Румъния ще сътрудничи напълно по всички договорености за наблюдение и контрол. По-специално:

- Румъния представя на Комисията 6 месечни доклади не по-късно от 15 март и 15 септември всяка година, освен ако Комисията реши друго. Първият доклад се изпраща на 15 март 2005 г., а последният на 15 март 2009 г.;

- тези доклади съдържат цялата информация, която е необходима за наблюдението и контрола върху преструктурирането и намаляването и използването на производствения капацитет и предоставят достатъчно финансови данни, които да позволят извършването на оценка за това дали са изпълнени условията и изискванията, съдържащи се в настоящите разпоредби и в допълнение А. Докладите съдържат минимум информацията, предвидена в допълнение А, част IV, като за тях Комисията запазва правото до извършва промени в съответствие със своя опит, придобит по време на процеса на наблюдение и контрол. В допълнение към индивидуалните бизнес доклади на предприятията бенефициенти се изготвя доклад за общото състояние на румънския стоманодобивен сектор, включително последните тенденции в макроикономическото развитие;

- Румъния задължава предприятията бенефициенти да разкриват всички релевантни данни, които при други условия, биха могли да се считат за конфиденциални. В своя доклад до Съвета, Комисията гарантира, че специфичната конфиденциална информация за дружествата няма да бъде разгласена.

15. Консултативен комитет, който се състои от представители на румънските власти и Комисията се среща веднъж на 6 месеца. Срещите на Консултативния комитет могат да се провеждат също ad hoc, ако Комисията счита за необходимо.

16. Ако Комисията установи, на основата на наблюдението и контрола, че са настъпили съществени отклонения от прогнозите относно макроикономическото развитие, финансовата ситуация на предприятията бенефициенти или оценката на жизнеспособността, тя може да поиска от Румъния да предприеме подходящи мерки, за да засили или измени мерките за преструктуриране на съответните предприятия бенефициенти.

17. Ако наблюдението покаже, че:

а) някое от условията, установени в тези разпоредби и в допълнение А, не е изпълнено, или

б) някое от задълженията, поети от Румъния в рамките на удължаването на периода, през който Румъния, може да предостави по изключение държавна помощ за преструктуриране на стоманодобивната индустрия съгласно Споразумението за асоцииране, не е изпълнено, или

в) през периода за преструктуриране Румъния е предоставила допълнителна несъвместима държавна помощ на предприятията бенефициенти или на друго стоманодобивно предприятие,

Комисията предприема подходящите мерки, като изисква от съответното дружество да възстанови помощта, предоставена му в нарушение на условията, изложени в тези разпоредби и в допълнение А. При необходимост, се прибягва към предпазните клаузи, предвидени в член 37 на Протокола или в член 39 на Протокола.

[8] ОВ L 357, 31.12.1994 г., стр. 2. Споразумение, последно изменено с Решение № 2/2003 г. на Съвета по асоцииране ЕО/Румъния от 25.9.2003 г. (все още непубликувано в Официален вестник).

[9] Намаленията на капацитета се считат за постоянни съгласно Решение № 3010/91/ЕОВС на Комисията (ОВ L 286, 6.10.1991 г., стр. 20).

--------------------------------------------------